《凤凰台上忆吹箫•和漱玉词同阮亭作》
清代·彭孙遹

宝鸭抛烟，寒螀泣露，兰桡催发湖头。正银河清浅，残月如钩。

多少情悰欲说，知无奈、则索行休。纱窗静，几株疏柳，一片清秋。

堪忧。个人何处，那衣香手粉，髣髴还留。忆旧年此夜，花压层楼。

静对金波似水，桃笙上、隐隐回眸。伤心处，依然花月，添却离愁。

作者简介：彭孙遹（yù）（1631—1700）清初官员、词人，与王士祯齐名，时号“彭王”。字骏孙，号羡门，又号金粟山人，浙江海盐武原镇人。彭孙贻从弟，顺治十六年进士。康熙十八年举博学鸿词科第一，授编修。历吏部侍郎兼翰林掌院学士，为《明史》总裁。诗工整和谐，以五、七言律为长，近于唐代的刘长卿。词工小令，多香艳之作，有“吹气如兰彭十郎”之称。著有《南往集》、《延露词》。